**Peisaj (IV)**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-o casă departe

Spre zidul de nori

Se-nalţă cuminte

Prin pulberi de vânt

La geam gângureşte

O boare de zori

Cărări năclăite de fum

Prind avânt.

E-o casă pustie

Ce scârţie-n van

Păianjeni îi ţes

Crinoline de foc

Un arbore-n frac

De fidel curtezan

Îi picură-n poală

Licori de ghioc.

Şi cântec se-aude

De jos şi de sus

Pe scara ce duce

Spre podul lunar

Mugeşte pridvorul

Şi sforăie dus

Şi ceasul suspină

Sub clar de fanar.